CELEX: 32018R0823
Language: el
Date: 2018-06-04 00:00:00
Title: Εκτελεστικός κανονισμός (ΕΕ) 2018/823 της Επιτροπής, της 4ης Ιουνίου 2018, για την περάτωση της μερικής ενδιάμεσης επανεξέτασης των αντισταθμιστικών μέτρων που εφαρμόζονται στις εισαγωγές ορισμένων ειδών ιριδίζουσας πέστροφας καταγωγής Δημοκρατίας της Τουρκίας

5.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 139/14
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/823 ΤΗΣ ΕΠΙΤΡΟΠΉΣ
   της 4ης Ιουνίου 2018
   για την περάτωση της μερικής ενδιάμεσης επανεξέτασης των αντισταθμιστικών μέτρων που εφαρμόζονται στις εισαγωγές ορισμένων ειδών ιριδίζουσας πέστροφας καταγωγής Δημοκρατίας της Τουρκίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»), και ιδίως το άρθρο 19 παράγραφος 4,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   1.1.   Ισχύοντα μέτρα
   
   
               (1)
            
            
               Κατόπιν έρευνας κατά των επιδοτήσεων («η αρχική έρευνα»), η Επιτροπή επέβαλε, με τον εκτελεστικό κανονισμό (ΕΕ) 2015/309 (2), οριστικούς αντισταθμιστικούς δασμούς στις εισαγωγές ορισμένων ειδών ιριδίζουσας πέστροφας καταγωγής Τουρκίας («τα ισχύοντα μέτρα»).
            
         1.2.   Αίτηση μερικής ενδιάμεσης επανεξέτασης
   
   
               (2)
            
            
               Στις 13 Μαρτίου 2017 η «Aegean Exporters Association» («ο αιτών») υπέβαλε αίτηση για μερική ενδιάμεση επανεξέταση των αντισταθμιστικών μέτρων.
            
         
               (3)
            
            
               Με την αίτηση προσκομίστηκαν αποδεικτικά στοιχεία από τα οποία προκύπτει ότι μια αλλαγή στην εφαρμογή των άμεσων επιδοτήσεων παραγωγής το 2016 οδήγησε σε σημαντική μείωση του επιπέδου των επιδοτήσεων που χορηγήθηκαν στους παραγωγούς πέστροφας στην Τουρκία και, ως εκ τούτου, τα μέτρα δεν ήταν πλέον αναγκαία για την εξουδετέρωση των συνεπειών της επιδότησης. Ο αιτών υποστήριξε επίσης ότι η μεταβολή αυτή έχει διαρκή χαρακτήρα. Ως εκ τούτου, κατά τον αιτούντα, τα ισχύοντα μέτρα θα πρέπει να επανεξεταστούν.
            
         1.3.   Έναρξη μερικής ενδιάμεσης επανεξέτασης
   
   
               (4)
            
            
               Η Επιτροπή, αφού έκρινε ότι υπήρχαν επαρκή αποδεικτικά στοιχεία για την έναρξη μερικής ενδιάμεσης επανεξέτασης, ανήγγειλε, στις 20 Ιουλίου 2017, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης («ανακοίνωση για την έναρξη διαδικασίας») (3), την έναρξη μερικής ενδιάμεσης επανεξέτασης σύμφωνα με το άρθρο 19 του βασικού κανονισμού.
            
         1.4.   Περίοδος της έρευνας επανεξέτασης
   
   
               (5)
            
            
               Η έρευνα επενεξέτασης κάλυψε την περίοδο από την 1η Ιουλίου 2016 έως τις 30 Ιουνίου 2017. Προκειμένου να εκτιμηθεί αν υπήρξε μείωση των επιδοτήσεων των παραγωγών πέστροφας μετά την αρχική έρευνα, και αν η μεταβολή αυτή έχει διαρκή χαρακτήρα, η Επιτροπή ανέλυσε επίσης την εξέλιξη των συνολικών ποσών των επιδοτήσεων που χορηγήθηκαν από την Τουρκία σε παραγωγούς πέστροφας μετά την αρχική περίοδο έρευνας (από την 1η Ιανουαρίου έως την 31η Δεκεμβρίου 2013).
            
         1.5.   Μέρη τα οποία αφορά η έρευνα
   
   
               (6)
            
            
               Η Επιτροπή ενημέρωσε επισήμως τον αιτούντα, τους γνωστούς παραγωγούς-εξαγωγείς στην Τουρκία, τους παραγωγούς της Ένωσης, τους χρήστες και τους εμπόρους που είναι γνωστό ότι ενδιαφέρονται, τις ενώσεις που εκπροσωπούν τους παραγωγούς της Ένωσης και τις τουρκικές αρχές για την έναρξη της μερικής ενδιάμεσης επανεξέτασης.
            
         
               (7)
            
            
               Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη της διαδικασίας.
            
         
               (8)
            
            
               Δύο ενδιαφερόμενα μέρη υπέβαλαν παρατηρήσεις για να υπερασπιστούν την ανάγκη να διατηρηθούν τα ισχύοντα μέτρα. Ένα από τα μέρη, η «Δανική ένωση υδατοκαλλιέργειας» (που εκπροσωπεί τον καταγγέλλοντα στην αρχική έρευνα) ήταν της γνώμης ότι δεν πληρούνταν οι προϋποθέσεις του άρθρου 19 του βασικού κανονισμού. Ισχυρίστηκε ότι οι πληροφορίες που περιέχονται στην αίτηση ήταν ελλιπείς και παρείχαν εσφαλμένη εικόνα της επιδότησης για τους παραγωγούς πέστροφας στην Τουρκία, καθώς και ότι οι αλλαγές που εισήχθησαν από την Τουρκία δεν μπορούν να θεωρηθούν ότι έχουν «διαρκή χαρακτήρα». Το δεύτερο μέρος, μια ισπανική ένωση υδατοκαλλιέργειας, υποστήριξε επίσης ότι τα αντισταθμιστικά μέτρα πρέπει να διατηρηθούν, και ισχυρίστηκε ότι οι τιμές των τουρκικών εισαγωγών είναι χαμηλότερες από τις τιμές των ενωσιακών παραγωγών πέστροφας.
            
         1.6.   Δειγματοληψία των παραγωγών-εξαγωγέων στην Τουρκία
   
   
               (9)
            
            
               Λόγω του μεγάλου αριθμού των παραγωγών-εξαγωγέων, η Επιτροπή ανέφερε, στην ανακοίνωση για την έναρξη της διαδικασίας, ότι ενδέχεται να προβεί σε δειγματοληψία των παραγωγών-εξαγωγέων, σύμφωνα με το άρθρο 27 του βασικού κανονισμού.
            
         
               (10)
            
            
               Για να αποφασιστεί αν η δειγματοληψία ήταν αναγκαία και, αν ναι, να επιλεγεί δείγμα, η Επιτροπή ζήτησε από όλους τους γνωστούς παραγωγούς-εξαγωγείς της Τουρκίας να παράσχουν τις πληροφορίες που προσδιορίζονται στην ανακοίνωση για την έναρξη διαδικασίας. Επιπλέον, η Επιτροπή ζήτησε από την αποστολή της Δημοκρατίας της Τουρκίας στην Ευρωπαϊκή Ένωση να προσδιορίσει και/ή να επικοινωνήσει με άλλους παραγωγούς-εξαγωγείς που, ενδεχομένως, θα ενδιαφέρονταν να συμμετάσχουν στην έρευνα. Συνολικά, τα στοιχεία που προσδιορίζονται στην ανακοίνωση για την έναρξη της διαδικασίας απεστάλησαν σε περισσότερες από εβδομήντα επιχειρήσεις στην Τουρκία.
            
         
               (11)
            
            
               Είκοσι επτά παραγωγοί-εξαγωγείς προσκόμισαν τις ζητηθείσες πληροφορίες και συμφώνησαν να συμπεριληφθούν στο δείγμα. Σύμφωνα με το άρθρο 27 παράγραφος 1 του βασικού κανονισμού, η Επιτροπή προσωρινά επέλεξε δείγμα πέντε παραγωγών-εξαγωγέων ομίλων παραγωγών, που περιλάμβανε τρεις παραγωγούς-εξαγωγείς ομίλους παραγωγών με τον μεγαλύτερο όγκο εξαγωγών προς την Ένωση και δύο μικρότερους παραγωγούς-εξαγωγείς ομίλους παραγωγών. Η Επιτροπή θεώρησε το προτεινόμενο δείγμα αντιπροσωπευτικό.
            
         
               (12)
            
            
               Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το προσωρινό δείγμα. Δύο όμιλοι παραγωγών-εξαγωγέων, ο όμιλος KLC και ο όμιλος Sagun, ζήτησαν να συμπεριληφθούν στο δείγμα. Δεδομένου του μεγάλου μεγέθους των εξαγωγών του, η Επιτροπή αποφάσισε να προσθέσει τον όμιλο KLC στο δείγμα, ώστε να εξετάσει δεόντως τις επιπτώσεις του τροποποιημένου καθεστώτος για τον τομέα. Ωστόσο, λόγω του περιορισμένου διαθέσιμου χρόνου για τη διενέργεια της έρευνας, η Επιτροπή αποφάσισε να απορρίψει το αίτημα για ένταξη στο δείγμα και του ομίλου Sagun (4).
            
         
               (13)
            
            
               Επομένως, το τελικό δείγμα, περιελάμβανε τους ακόλουθους παραγωγούς-εξαγωγείς ομίλους παραγωγών-εξαγωγέων και τις συνδεδεμένες εταιρείες τους:
               
                           —
                        
                        
                           Όμιλος ADA SU
                        
                     
                           —
                        
                        
                           Όμιλος ALIMA
                        
                     
                           —
                        
                        
                           Όμιλος GMS
                        
                     
                           —
                        
                        
                           Όμιλος KLC
                        
                     
                           —
                        
                        
                           Όμιλος Mittos Su Ürünleri
                        
                     
                           —
                        
                        
                           Όμιλος Özpekler.
                        
                     
         
               (14)
            
            
               Το τελικό δείγμα αντιπροσώπευε περίπου το 71 % του όγκου των εισαγωγών του υπό εξέταση προϊόντος που εξήχθη στην Ένωση κατά τη διάρκεια της περιόδου της έρευνας επανεξέτασης. Η Επιτροπή θεώρησε ότι ήταν αντιπροσωπευτικό και θα της δώσει τη δυνατότητα να αναλύσει σωστά τις επιπτώσεις των αλλαγών που έγιναν από την Τουρκία για όλες τις επιχειρήσεις του τομέα.
            
         1.7.   Ερωτηματολόγια και επιτόπιες επισκέψεις ελέγχου
   
   
               (15)
            
            
               Η Επιτροπή αναζήτησε και επαλήθευσε όλες τις πληροφορίες που κρίθηκαν αναγκαίες για την αξιολόγηση του αντίκτυπου της αλλαγής στην εφαρμογή του καθεστώτος άμεσων επιδοτήσεων που θεσπίστηκε από την Τουρκία.
            
         
               (16)
            
            
               Η Επιτροπή απέστειλε ερωτηματολόγια στους έξι παραγωγούς-εξαγωγείς/ομίλους παραγωγών και στην Τουρκία. Ελήφθησαν πλήρεις απαντήσεις στο ερωτηματολόγιο από όλα τα εν λόγω μέρη.
            
         
               (17)
            
            
               Η Επιτροπή πραγματοποίησε επιτόπιους ελέγχους στις εγκαταστάσεις ενός από τους ομίλους παραγωγών-εξαγωγέων του δείγματος, συγκεκριμένα στον όμιλο Alima. Η Επιτροπή πραγματοποίησε επίσης επιτόπιο έλεγχο στις εγκαταστάσεις των τουρκικών αρχών. Με βάση τα συμπεράσματα που συνάγονται στο κεφάλαιο 4.3.4, η Επιτροπή αποφάσισε να μην επισκεφθεί τις λοιπές επιχειρήσεις του δείγματος.
            
         1.8.   Κοινοποίηση
   
   
               (18)
            
            
               Στις 21 Φεβρουαρίου 2018, η Επιτροπή κοινοποίησε σε όλα τα ενδιαφερόμενα μέρη τα βασικά στοιχεία και εκτιμήσεις της έρευνας και τα κάλεσε να υποβάλουν γραπτές παρατηρήσεις, και/ή να ζητήσουν ακρόαση από την Επιτροπή και/ή τον σύμβουλο ακροάσεων σε διαδικασίες εμπορικών προσφυγών μέχρι τις 18 Μαρτίου 2018.
            
         
               (19)
            
            
               Η Τουρκία, ο αιτών, οι τέσσερις παραγωγοί-εξαγωγείς του δείγματος και η Δανική Ένωση Υδατοκαλλιέργειας υπέβαλαν παρατηρήσεις μετά την κοινοποίηση. Μια ακρόαση μεταξύ της Επιτροπής, της Τουρκίας και του αιτούντος έλαβε χώρα στις 23 Μαρτίου 2018. Μια ακρόαση μεταξύ της Επιτροπής και της Δανικής Ένωσης Υδατοκαλλιέργειας πραγματοποιήθηκε στις 16 Απριλίου 2018.
            
         2.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
   
   
               (20)
            
            
               Το υπό εξέταση προϊόν είναι η ιριδίζουσα πέστροφα (Oncorhynchus mykiss):
               
                           —
                        
                        
                           ζώντος βάρους 1,2 kg ή λιγότερου η καθεμία, ή
                        
                     
                           —
                        
                        
                           νωπή, διατηρημένη με απλή ψύξη, κατεψυγμένη και/ή καπνιστή:
                        
                     
                           —
                        
                        
                           με τη μορφή ολόκληρου ψαριού (με το κεφάλι), με ή χωρίς βράγχια, εκσπλαχνισμένη ή μη εκσπλαχνισμένη, με βάρος 1,2 kg ή λιγότερο η καθεμία, ή
                        
                     
                           —
                        
                        
                           αποκεφαλισμένη, με ή χωρίς βράγχια, εκσπλαχνισμένη ή μη εκσπλαχνισμένη, με βάρος 1 kg ή λιγότερο η καθεμία, ή
                        
                     
                           —
                        
                        
                           με τη μορφή φιλέτου, με βάρος 400 g ή λιγότερο το καθένα,
                        
                     καταγωγής Τουρκίας, η οποία υπάγεται επί του παρόντος στους κωδικούς ΣΟ ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 και ex 0305 43 00 (κωδικοί TARIC 0301919011, 0302118011, 0303149011, 0304429010, 0304829010 και 0305430011), («το υπό εξέταση προϊόν»).
            
         
               (21)
            
            
               Η Επιτροπή κατέληξε στην αρχική έρευνα ότι τα προϊόντα που παράγονται στην Ένωση και τα προϊόντα που παράγονται στην Τουρκία είναι ομοειδή προϊόντα κατά την έννοια του άρθρου 2 στοιχείο γ) του βασικού κανονισμού.
            
         3.   ΕΠΙΔΟΤΗΣΕΙΣ ΠΟΥ ΑΝΤΙΣΤΑΘΜΙΣΤΗΚΑΝ ΣΤΗΝ ΑΡΧΙΚΗ ΕΡΕΥΝΑ
   
   
               (22)
            
            
               Στην αρχική έρευνα η Επιτροπή εξέτασε ορισμένα μέτρα από τα οποία επωφελήθηκαν ή θα μπορούσαν να έχουν επωφεληθεί οι Τούρκοι παραγωγοί-εξαγωγείς πέστροφας κατά την περίοδο της αρχικής έρευνας (το έτος 2013) [βλέπε αιτιολογική σκέψη (37) του εκτελεστικού κανονισμού (ΕΕ) αριθ. 1195/2014 της Επιτροπής (5) για την επιβολή προσωρινών αντισταθμιστικών δασμών].
            
         
               (23)
            
            
               Οι κύριες επιδοτήσεις από τις οποίες επωφελήθηκαν οι Τούρκοι παραγωγοί πέστροφας κατά τη διάρκεια της αρχικής περιόδου έρευνας ήταν άμεσες επιδοτήσεις που χορηγούνται σε όλους τους παραγωγούς πέστροφας ανά κιλό και κυμαίνονται από 7 % έως 9,6 %. Επιπλέον, δύο από τις εταιρείες που περιλαμβάνονται στο δείγμα κατά την αρχική έρευνα επωφελήθηκαν από επιδοτούμενα δάνεια. Το ποσό της επιδότησης μέσω επιδοτούμενων δανείων που διαπιστώθηκε από την Επιτροπή ήταν 0,1 % για μία από τις εταιρείες (Kilic) και 0,3 % για τη δεύτερη εταιρεία (Özpekler).
            
         
               (24)
            
            
               Η Επιτροπή διαπίστωσε ότι τα οφέλη όλων των άλλων εξεταζόμενων μέτρων επιδοτήσεων κατά την περίοδο της αρχικής έρευνας ήταν μηδενικά ή αμελητέα. Ως εκ τούτου, τα ισχύοντα μέτρα που επιβάλλονται σε παραγωγούς πέστροφας κυρίως αντιστάθμισαν τις άμεσες επιδοτήσεις.
            
         
               (25)
            
            
               Κατά την αρχική περίοδο έρευνας (το έτος 2013) οι άμεσες επιδοτήσεις προς τους παραγωγούς πέστροφας χορηγήθηκαν με βάση το διάταγμα αριθ. 2013/4463, της 7ης Μαρτίου 2013, περί γεωργικών επιδοτήσεων του 2013 («διάταγμα του 2013»). Το εν λόγω διάταγμα αφορούσε τις πέστροφες που παρήχθησαν το 2013.
            
         
               (26)
            
            
               Σύμφωνα με το διάταγμα του 2013, χορηγήθηκαν επιδοτήσεις σε όλους τους παραγωγούς πέστροφας, κατόχους έγκυρης άδειας παραγωγής σχετικά με μονάδα ιχθυοκαλλιέργειας. Η άδεια παραγωγής μπορεί να αφορά την παραγωγή στη θάλασσα, σε φράγμα, ή σε μονάδα παραγωγής εγκατεστημένη στην ενδοχώρα. Ένας παραγωγός πέστροφας θα μπορούσε να κατέχει περισσότερες άδειες παραγωγής (μονάδες ιχθυοκαλλιέργειας) που βρίσκονται στο ίδιο φράγμα ή στην ίδια περιοχή στη θάλασσα. Σύμφωνα με το διάταγμα του 2013, η παραγωγή στο πλαίσιο εκάστης των αδειών ήταν επιλέξιμη για επιδοτήσεις έως τα ακόλουθα όρια: Για κάθε άδεια παραγωγής, οι παραγωγοί πέστροφας ελάμβαναν 0,65 τουρκικές λίρες («TL») ανά kg πέστροφας για παραγωγή έως και 250 τόνων ανά έτος, για την παραγωγή από 251 έως 500 τόνους, οι παραγωγοί πέστροφας ελάμβαναν το ήμισυ του ποσού (0,325 τουρκικές λίρες/kg) ενώ δεν ελάμβαναν καμία επιδότηση για παραγωγή άνω των 500 τόνων.
            
         4.   ΤΑ ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
   
   4.1.   Γενικές πληροφορίες
   
   
               (27)
            
            
               Οι επιδοτήσεις για την παραγωγή πέστροφας ρυθμίζονται με διάταγμα που εκδίδει η τουρκική κυβέρνηση σε ετήσια βάση. Το διάταγμα προβλέπει βασικές προϋποθέσεις και ποσά της επιδότησης για την παραγωγή υδατοκαλλιέργειας στην Τουρκία. Τις διαδικασίες και τις αρχές σχετικά με την εφαρμογή του διατάγματος προσδιορίζουν περαιτέρω ανακοινώσεις που εκδίδονται από το υπουργείο Τροφίμων, Γεωργίας και Κτηνοτροφίας κάθε έτος.
            
         
               (28)
            
            
               Δεδομένου ότι η έρευνα επενεξέτασης κάλυψε το δεύτερο εξάμηνο του 2016 και το πρώτο εξάμηνο του 2017, η Επιτροπή, κατά πρώτον, εξέτασε τα ποσά και τις προϋποθέσεις των επιδοτήσεων που δόθηκαν ή επρόκειτο να δοθούν στους παραγωγούς πέστροφας κατά το 2016 και 2017 (βλέπε κεφάλαιο 4.2).
            
         
               (29)
            
            
               Κατά δεύτερον, η Επιτροπή ανέλυσε τη γενική εξέλιξη των ποσών των επιδοτήσεων που χορηγήθηκαν από την Τουρκία από την αρχική έρευνα μέχρι σήμερα (βλέπε κεφάλαιο 4.3). Τρίτον, η Επιτροπή αξιολόγησε κατά πόσον υπήρξε σημαντική μεταβολή στο επίπεδο των επιδοτήσεων, καθώς και κατά πόσον η μεταβολή θα μπορούσε να θεωρηθεί ότι έχει διαρκή χαρακτήρα (βλέπε κεφάλαιο 4.4).
            
         4.2.   Επιδοτήσεις που χορηγήθηκαν για την παραγωγή πέστροφας το 2016 και το 2017
   
   4.2.1.   Επιδοτήσεις που χορηγήθηκαν για την παραγωγή πέστροφας το 2016
   
   
               (30)
            
            
               Το 2016 χορηγήθηκαν επιδοτήσεις στους παραγωγούς πέστροφας βάσει του διατάγματος αριθ. 2016/8791 (6) σχετικά με τις γεωργικές ενισχύσεις που επρόκειτο να χορηγηθούν το 2016 («διάταγμα του 2016»). Επιπλέον, η ανακοίνωση 2016/33 (7) σχετικά με τους λεπτομερείς όρους στήριξης της υδατοκαλλιέργειας ανέλυε τις προϋποθέσεις για τις επιδοτήσεις οι οποίες επρόκειτο να χορηγηθούν.
            
         
               (31)
            
            
               Συγκεκριμένα, μολονότι το ποσό της επιδότησης σε τουρκικές λίρες/kg παρέμεινε στα επίπεδα του 2013, ένα νέο άρθρο 4.16 αποκλείει από την επιδοτηση εκμεταλλεύσεις με άδειες οι οποίες «βρίσκονται στην ιδίου δυναμικού περιοχή που καθορίζεται από το υπουργείο, στον ίδιο ταμιευτήρα φράγματος ή στον ταμιευτήρα φράγματος περιφέρειας που βρίσκονται στην ίδια ζώνη».
            
         
               (32)
            
            
               Σύμφωνα με αυτό το άρθρο και σε αντίθεση με την κατάσταση κατά τη διάρκεια της αρχικής περιόδου έρευνας, στην περίπτωση που ένας παραγωγός πέστροφας είχε περισσότερες από μία άδεια παραγωγής (ή «μονάδες ιχθυοκαλλιέργειας») στην ίδια ζώνη δυναμικού στη θάλασσα, όπως ορίζεται από το υπουργείο, στον ίδιο ταμιευτήρα (φράγμα), ή στους ίδιους ταμιευτήρες που βρίσκονται στις ίδιες περιφέρειες, που ανήκαν στο ίδιο πρόσωπο ή στην ίδια επιχείρηση/εταιρεία, οι εν λόγω άδειες ή μονάδες ιχθυοκαλλιέργειας θεωρούνταν ως μία και μόνη άδεια ή μονάδα που ανήκει στην εν λόγω εταιρεία και η άμεση επιδότηση καταβαλλόταν σύμφωνα με αυτή την ερμηνεία. Ο αιτών ισχυρίστηκε ότι, λόγω του εν λόγω άρθρου, ο όγκος της παραγωγής που είναι επιλέξιμος για επιδοτήσεις μειώθηκε και οδήγησε σε σημαντική μείωση των επιδοτήσεων που ελήφθησαν από τους παραγωγούς πέστροφας. Ωστόσο, η Επιτροπή παρατήρησε ότι ο όρος αυτός είχε δύο περιορισμούς.
            
         
               (33)
            
            
               Πρώτον, η έρευνα έδειξε ότι, σύμφωνα με τις πληροφορίες που προσκόμισε η Τουρκία, ο περιορισμός που προβλέπεται στο άρθρο 4.16 του διατάγματος του 2016 αφορά αποκλειστικά την παραγωγή πέστροφας που βρίσκεται σε ταμιευτήρες φράγματος ή στη θάλασσα, αλλά όχι στην ενδοχώρα, που αντιπροσώπευε, σύμφωνα με τις πληροφορίες που παρέσχε η Τουρκία, περίπου το 20 % της συνολικής παραγωγής πέστροφας (8). Μετά την κοινοποίηση, η Τουρκία επίσης επιβεβαίωσε ότι το 65 % της συνολικής παραγωγικής ικανότητας (μονάδες ιχθυοκαλλιέργειας) βρίσκονται στην ενδοχώρα και μόνο το 35 % των μονάδων παραγωγής (μονάδες ιχθυοκαλλιέργειας) βρίσκονται σε ταμιευτήρες φραγμάτων ή στη θάλασσα.
            
         
               (34)
            
            
               Κατά συνέπεια, ο περιορισμός που προβλέπεται στο άρθρο 4.16 του διατάγματος του 2016 δεν είχε επιπτώσεις στο 20 % της παραγωγής πέστροφας και όχι στο 65 %των παραγωγικών εγκαταστάσεων ή μονάδων ιχθυικαλλιέργειας.. Αυτό συνέβη, για παράδειγμα, στην περίπτωση μιας εκ των εταιρειών του δείγματος,της Mittos, που είχε το σύνολο της μονάδας της παραγωγής πέστροφας στην ενδοχώρα. Επίσης, ένας άλλος όμιλος εταιρειών του δείγματος, ο όμιλος Özpekler, διέθετε μονάδες ιχθυοκαλλιέργειας σε διάφορους ταμιευτήρες φραγμάτων. Κατά συνέπεια, σύμφωνα με τις πληροφορίες που παρασχέθηκαν από τις εν λόγω εταιρείες/ομίλους εταιρειών (και επαληθεύτηκε σε κυβερνητικό επίπεδο), αμφότερες ήταν επιλέξιμες για να λάβουν επιδοτήσεις για τον ίδιο αριθμό αδειών παραγωγής (έξι στη μία περίπτωση και τρεις στην άλλη περίπτωση)τόσο το 2015 (προ της νομοθετικής αλλαγής), όσο και το 2016 (όταν η νέα νομοθεσία ήταν ήδη σε ισχύ). Ως εκ τούτου, η νομοθετική αλλαγή δεν είχε σημαντική επίδραση στις εν λόγω εταιρείες.
            
         
               (35)
            
            
               Δεύτερον, ο περιορισμός ίσχυε ανά νομική οντότητα, πράγμα που σημαίνει ότι πρόκειται για την περίπτωση ομίλου συνδεδεμένων επιχειρήσεων, κσθεμία από αυτές θα μπορούσε να υποβάλει αίτηση για επιδότηση μέχρι τα όρια που θέτει το διάταγμα. Αυτό σημαίνει ότι αν ένας όμιλος εταιρειών αποτελείται από διάφορες νομικές οντότητες που έχουν τις παραγωγικές τους μονάδες (άδειες) στην ίδια ζώνη, κάθε εταιρεία του ομίλου θα μπορούσε να επωφεληθεί από τις επιδοτήσεις σε ξεχωριστή βάση, ακόμη και αν είχε εκμεταλλεύσεις στην ίδια ζώνη με την άλλη συνδεδεμένη της εταιρεία. Η Τουρκία επιβεβαίωσε ότι αυτό ίσχυε στην περίπτωση ενός ομίλου του δείγματος, του ομίλου Alima. Δύο συνδεδεμένες εταιρείες εντός του ομίλου αυτού ήταν επιλέξιμες να ζητήσουν επιδοτήσεις, παρόλο που οι εκμεταλλεύσεις τους βρίσκονται στην ίδια ζώνη.
            
         
               (36)
            
            
               Λόγω αυτών των χαρακτηριστικών, ο συνολικός αντίκτυπος του περιορισμού δεν μείωσε σημαντικά τον αριθμό των δικαιούχων. Σύμφωνα με τις πληροφορίες που προσκόμισε η Τουρκία ο αριθμός των αδειών εκμεταλλεύσεων που ήταν επιλέξιμες για άμεση επιχορήγηση μειώθηκε από περίπου 947 άδειες εκμεταλλεύσεων το 2015 σε περίπου 837 το 2016 και σε 817 το 2017. Όπως εξηγείται στην αιτιολογική σκέψη 34, σε ατομική βάση, ενώ για ορισμένες εταιρείες υπήρξε μείωση στον αριθμό επιλέξιμων αδειών μεταξύ 2015 και 2016, για άλλες, όπως για παράδειγμα για τον όμιλο Özpekler ή Mittos, ο αριθμός των επιλέξιμων άδειών παρέμεινε ίδιος τόσο πριν όσο και μετά τη μεταβολή.
            
         
               (37)
            
            
               Εκτός από τη νομοθετική τροποποίηση που εισήγαγε το άρθρο 4.16 του διατάγματος του 2016, με το ίδιο διάταγμα, η Τουρκία έθεσε επίσης σε εφαρμογή, από την 1η Ιανουαρίου 2016, μια νέα άμεση επιδότηση για παραγωγή σε κλειστό σύστημα (9).Το άρθρο 4.16 του εν λόγω διατάγματος όριζε ότι ο στόχος ήταν «η αξιοποίηση των υδάτινων πόρων που διαθέτει η χώρα σε ανώτατο επίπεδο, προκειμένου να διασφαλιστεί η καλλιέργεια προϊόντων υδατοκαλλιέργειας και διαφόρων ειδών σε τοποθεσίες όπου το νερό είναι περιορισμένο».
            
         
               (38)
            
            
               Η επιδότηση για παραγωγή σε κλειστό σύστημα θα μπορούσε επίσης να χορηγηθεί και σε παραγωγούς άλλων ειδών ιχθύων που ορίζονται στο διάταγμα, όπως η τσιπούρα και το λαβράκι. Το ποσό της επιδότησης είχε οριστεί σε 0,5 TL ανά kg ιχθύων που παράγονται στο εν λόγω σύστημα, ανεξαρτήτως του είδους ιχθύων που παράγεται.
            
         4.2.2.   Επιδοτήσεις που χορηγήθηκαν για την παραγωγή πέστροφας το 2017
   
   
               (39)
            
            
               Σύμφωνα με την πρακτική της έγκρισης κάθε έτος νέων διαταγμάτων και ανακοινώσεων που διέπουν τις επιδοτήσεις προς τους παραγωγούς πέστροφας, το 2017 το διάταγμα του 2016 αντικαταστάθηκε από το διάταγμα αριθ. 2017/10465 (10) σχετικά με τις γεωργικές ενισχύσεις που θα χορηγηθούν το 2017 («το διάταγμα του 2017»). Επιπλέον, το ανακοινωθέν 2017/38 (11) σχετικά με επιδοτήσεις υδατοκαλλιέργειας ανέφερε τους λεπτομερείς όρους των επιδοτήσεων οι οποίες χορηγούνται.
            
         
               (40)
            
            
               Στο διάταγμα του 2017 διατηρήθηκαν οι διατάξεις του άρθρου 4.16 σχετικά με τον αριθμό των επιλέξιμων αδειών. Παράλληλα, εισήχθη μια αύξηση του ποσού των άμεσων επιδοτήσεων για την παραγωγή πέστροφας. Τα νέα ποσά των επιδοτήσεων ήταν τα ακόλουθα:
               
                           —
                        
                        
                           μέχρι την ποσότητα παραγωγής 250 τόνων, η επιδότηση καθορίστηκε στις 0,75 τουρκικές λίρες/kg (σε σύγκριση με τις 0,65 τουρκικές λίρες/kg το 2016)
                        
                     
                           —
                        
                        
                           μεταξύ 250 τόνων και 500 τόνων, η επιδότηση καθορίστηκε στις 0,375 τουρκικές λίρες/kg (σε σύγκριση με τις 0,325 τουρκικές λίρες/kg το 2016)
                        
                     
                           —
                        
                        
                           καμία επιδότηση για την παραγωγή άνω των 500 τόνων.
                        
                     
         
               (41)
            
            
               Το διάταγμα του 2017 εισήγαγε επίσης νέες επιδοτήσεις. Σύμφωνα με τις πληροφορίες που προσκόμισε η Τουρκία, οι εν λόγω νέες επιδοτήσεις αντικατέστησαν εν μέρει και συμπλήρωσαν τις άμεσες επιδοτήσεις που αντισταθμίστηκαν στην αρχική έρευνα και είχαν στόχο να στηρίξουν την κατανάλωση ιχθύων στην Τουρκία, την τήρηση των περιβαλλοντικών προτύπων, την καταπολέμηση ασθενειών και την ποιότητα των τροφίμων, τη διαφοροποίηση και την ιχνηλασιμότητα. Οι νέες επιδοτήσεις ήταν οι ακόλουθες:
               
                           —
                        
                        
                           επιδοτήσεις για πέστροφα άνω του 1 kg·
                        
                     
                           —
                        
                        
                           επιδοτήσεις για επισήμανση ιχθύων·
                        
                     
                           —
                        
                        
                           επιδοτήσεις για ορθές καλλιεργητικές πρακτικές.
                        
                     
         
               (42)
            
            
               Ο στόχος των επιδοτήσεων για την παραγωγή πέστροφας άνω του 1 kg ήταν η προώθηση της διαφοροποίησης των προϊόντων. Το ποσό της επιδότησης καθορίστηκε στις 0,25 τουρκικές λίρες/kg για παραγωγή έως και 250 τόνων και το ήμισυ του ποσού (0,125 τουρκικές λίρες/kg) για την παραγωγή μεταξύ 250 και 500 τόνων. Ο περιορισμός των κριτηρίων επιλεξιμότητας που προβλέπονται στο άρθρο 4.16 και επεξηγείται στις αιτιολογικές σκέψεις (32) έως (35) εφαρμόζεται επίσης γι' αυτό το είδος επιδότησης.
            
         
               (43)
            
            
               Μετά την κοινοποίηση, η Τουρκία και ο αιτών ισχυρίστηκαν ότι η επιδότηση για την πέστροφα άνω του 1 kg σχετιζόταν με το υπόψη προϊόν μόνο αν το βάρος του κυμαίνεται μεταξύ 1 και 1,2 kg. Ισχυρίστηκαν ότι η πέστροφα που ζυγίζει άνω του 1,2 kg δεν ενέπιπτε πλέον στον ορισμό υπόψη προϊόντος. Επιπλέον, κατά την Τουρκία, το υπουργείο Γεωργίας θα περιορίσει την επιδότηση σε πέστροφες που ζυγίζουν άνω του 1,25 kg στην προσεχή ανακοίνωση προσδιορίζοντας τις προϋποθέσεις των προγραμμάτων επιδότησης για την πατραγωγή 2018. Επομένως, η επιδότηση για πέστροφες άνω του 1 kg δεν θα έπρεπε να λαμβάνονται υπόψη κατά την αξιολόγηση της εξέλιξης των ποσών επιδότησης προς παραγωγούς πέστροφας τόσο για το 2017 όσο και για το 2018.
            
         
               (44)
            
            
               Η Επιτροπή συμφώνησε ότι η πέστροφα που πωλείται σε μορφή πλήρους ψαριού με βάρος 1,2 kg και άνω δεν ανήκε στο υπόψη προϊόν. Ως εκ τούτου οι επιδοτήσεις που δίδονται σε παραγωγή του εν λόγω ψαριού, που θα απευθύνεται αποκλειστικά σε διαφορετική αγορά, δεν υπόκειται σε εμπορική άμυνα σύμφωνα με τα παρόντα μέτρα.
            
         
               (45)
            
            
               Ωστόσο, παραγωγή πέστροφας βάρους μεταξύ 1 kg και 1,2 kg είχε επωφεληθεί από το πρόγραμμα το 2017 και ενέπιπτε στο πεδίο κάλυψης του προϊόντος. Επιπλέον, το άρθρο 4 στοιχείο στ), της ανακοίνωσης αριθ. 2017/38 χορηγεί την επιδότηση επιτοκίου σε ιχθυοκαλλιεργητή «όταν γίνει η συγκομιδή». Ακόμη και εάν η Τουρκία είχε την πρόθεση να περιορίσει την επιδότηση για την πέστροφα πάνω από 1,25 kg το 2018, δεν υφίσταται νομικό κριτήριο στο διάταγμα εξαιρώντας αυτήν από την επιδότηση, όταν η πέστροφα πωλείται υπό άλλη μορφή. Σύμφωνα με τις πληροφορίες που ελήφθησαν, αποτελεί συνήθη πρακτική στη βιομηχανία να μεταποιεί ορισμένες από τις μεγάλες πέστροφες που συγκομίζονται και να τις πωλεί όπως το υπό εξέταση προϊόν, για παράδειγμα με τη μορφή φιλέτων. Ως εκ τούτους, το αντίστοιχο ποσό του προγράμματος επιδοτήσεων ωφελεί το υπό εξέταση προϊόν. Περαιτέρω, στο πλαίσιο της ανάλυσής της, η Επιτροπή μπορεί να στηριχθεί μόνο στις σχετικές τελικές νομοθετικές και διοικητικές πράξεις που είναι σε πλήρη ισχύ στη χώρα εξαγωγής. Δεδομένου ότι η ανακοίνωση που καθορίζει τις προϋποθέσεις για το 2018 δεν έχει ακόμη εγκριθεί, οι προβλεπόμενες προϋποθέσεις που επεξηγούνται από την Τουρκία δεν μπορεί να ληφθεί υπόψη σε αυτό το στάδιο. Η Επιτροπή αρνήθηκε, επομένως, να εξαιρέσει το εν λόγω πρόγραμμα από τη γενική της ανάλυση, και μάλλον εξέθεσε λεπτομερέστερα τις διαπιστώσεις της αναφορικά με το οικονομικό αποτέλεσμα του προγράμματος (βλέπε αιτιολογική σκέψη 67).
            
         
               (46)
            
            
               Οι επιδοτήσεις για την επισήμανση ιχθύων είχαν ως στόχο να προαγάγουν την ιχνηλασιμότητα και την ποιότητα των ιχθύων. Το ποσό της επιδότησης ήταν 0,02 τουρκικές λίρες/τεμάχιο για την παραγωγή μέχρι 250 τόνων και το ήμισυ του ποσού (0,01 τουρκικές λίρες) για την παραγωγή μεταξύ 250 και 500 τόνων. Το όριο εφαρμοζόταν ανά άδεια παραγωγής. Ο περιορισμός των κριτηρίων επιλεξιμότητας που ορίζεται στο άρθρο 4.16 και επεξηγείται στις αιτιολογικές σκέψεις 32 έως 35 εφαρμόζεται επίσης για αυτό το είδος επιδότησης. Η επιδότηση για την επισήμανση ιχθύων μπορούσε επίσης να χορηγείται σε παραγωγούς άλλων ειδών ιχθύων που ορίζονται στο διάταγμα, όπως η τσιπούρα και λαβράκι. Τα ενδιαφερόμενα μέρη δεν αμφισβήτησαν τη διαπίστωση αυτή μετά την κοινοποίηση.
            
         
               (47)
            
            
               Επιδοτήσεις για ορθές καλλιεργητικές πρακτικές που συνδέονται με την τήρηση ορισμένων προτύπων συνδεομένων με το περιβάλλον, την ασφάλεια των τροφίμων, την καλή διαβίωση των ιχθύων και την ιχνηλασιμότητα. Για να είναι επιλέξιμη για την επιδότηση, κάθε εταιρεία χρειάστηκε να υποβληθεί σε λογιστικό έλεγχο. Αφού ολοκληρώθηκε ο έλεγχος, μπόρεσε να εκδοθεί πιστοποιητικό. Τα ιδρύματα ελέγχου της τήρησης των προτύπων έπρεπε να έχουν πιστοποιηθεί από το υπουργείο. Η προθεσμία υποβολής αίτησης για τις επιχειρήσεις που ήταν επιλέξιμες για την παραγωγή πέστροφας που παρήχθη το 2017 ήταν η 31η Μαρτίου 2018. Το ποσό της επιδότησης καθορίστηκε στις 0,25 τουρκικές λίρες/kg έως 250 τόνους παραγωγής. Το όριο εφαρμοζόταν ανά νομική οντότητα. Τα ενδιαφερόμενα μέρη δεν αμφισβήτησαν τη διαπίστωση αυτή μετά την κοινοποίηση.
            
         4.2.3.   Συμπέρασμα
   
   
               (48)
            
            
               Μετά τη νομοθετική τροποποίηση που εισήγαγε το άρθρο 4.16 του διατάγματος του 2016, ο όγκος της παραγωγής πέστροφας που ήταν επιλέξιμος για άμεσες επιδοτήσεις φαίνεται να έχει μειωθεί Ωστόσο, σύμφωνα με τις πληροφορίες που παρασχέθηκαν από την Τουρκία, καθώς και τις διαθέσιμες πληροφορίες του φακέλου, ο πραγματικός αντίκτυπος της νομοθετικής αλλαγής του 2016 όσον αφορά τον όγκο και την αξία της επιλέξιμης παραγωγής σε σύγκριση με το σύστημα που ίσχυε πριν από την έναρξη ισχύος του εν λόγω διατάγματος ήταν δύσκολο να προσδιορισθεί και εξαρτάται από τον όγκο παραγωγής που παράγεται με βάση την κάθε άδεια.
            
         
               (49)
            
            
               Ο αντίκτυπος διαφέρει επίσης στο επίπεδο κάθε εταιρείας, ανάλογα με τη συγκεκριμένη κατάσταση που σχετίζεται με την παραγωγή της κάθε επιχείρησης. Από το 2016, οι εταιρείες που είχαν περισσότερες από μία άδεια στην ίδια περιοχή ή ζώνη υπό το παλαιό καθεστώς μπορούσαν να λάβουν άμεσες επιδοτήσεις μόνο για μία από αυτές. Ωστόσο, άλλες εταιρείες με παραγωγή στην ενδοχώρα (όπως η Mittos) ή που λειτουργούν σε διαφορετικές ζώνες ή περιοχές (όπως ο όμιλος Özpekler) έλαβαν άμεσες επιδοτήσεις σε ίσο ή ακόμη και υψηλότερο επίπεδο από ό,τι πριν από το 2016 επειδή κατείχαν περισσότερες από μία άδειες.. Επιπλέον, δεδομένου ότι ο περιορισμός του άρθρου 4 παράγραφος 16 του διατάγματος του 2016εφαρμόζεται για κάθε νομική οντότητα, ο αντίκτυπος των νομοθετικών αλλαγών σε έναν όμιλο εταιρειών εξαρτάται επίσης από τη δομή της. Ως εκ τούτου, ενώ οι όμιλοι εταιρειών όπως οι GMS και KLC ήταν εκείνοι που πλήττονται περισσότερο από τις αλλαγές της νομοθεσίας, οι επιχειρήσεις ή οι όμιλοι επιχειρήσεων, όπως οι Alima, Mittos και Özpekler και όλες οι μικρές εταιρείες που αντιπροσωπεύουν πάνω από το 65 % των εταιρειών έχουν επηρεαστεί σε περιορισμένο μόνο βαθμό ή καθόλου
            
         
               (50)
            
            
               Επιπλέον, η Επιτροπή επισήμανε ότι, το 2017, το πραγματικό ποσό των άμεσων επιδοτήσεων προς τους παραγωγούς πέστροφας αυξήθηκε (βλέπε αιτιολογική σκέψη 40). Επίσης, τα διατάγματα του 2016 και του 2017 εισήγαγαν ορισμένες νέες επιδοτήσεις από τις οποίες μπορούσαν να επωφεληθούν οι παραγωγοί πέστροφας (βλέπε κεφάλαια 4.2.1 και 4.2.2).
            
         
               (51)
            
            
               Ως εκ τούτου, ενώ τα όρια που θεσπίστηκαν το 2016 μπορεί να είχαν ως αποτέλεσμα τη μείωση των επιδοτήσεων μέσω άμεσων επιδοτήσεων, η Τουρκία είχε ταυτόχρονα επίσης θεσπίσει τη δυνατότητα για τους παραγωγούς πέστροφας να αποζημιωθούν για τυχόν μείωση των εν λόγω επιδοτήσεων με τη θέσπιση νέων και/ή τροποποίησε τα υφιστάμενα μέτρα περί επιδοτήσεων. Ένα σημαντικό ζήτημα ήταν συνεπώς αν το αυξημένο ποσό των άμεσων επιδοτήσεων και των νέων επιδοτήσεων δεν θα αντιστάθμιζε τον περιορισμό της απόφασης του 2016. Εάν αυτό συνέβαινε, το συνολικό επίπεδο των επιδοτήσεων θα μπορούσε να είναι ίσο ή μεγαλύτερο από το επίπεδο της επιδότησης που υπολογίστηκε κατά την επιβολή των αρχικών αντισταθμιστικών δασμών. Ακόμη και αν ένας παραγωγός ελάμβανε μικρότερο όφελος από τις άμεσες επιδοτήσεις το 2016 λόγω του ότι οι διάφορες άδειες ή μονάδες ιχθυοκαλλιέργειάς του θεωρήθηκαν ως μία, η αλλαγή αυτή δεν θα είχε αναγκαστικά ως αποτέλεσμα τη μείωση του γενικού επιπέδου επιδότησης σε σύγκριση με την κατάσταση πριν από την αλλαγή της νομοθεσίας το 2016 (βλέπε αιτιολογικές σκέψεις 62 έως 65.
            
         
               (52)
            
            
               Ως εκ τούτου, η Επιτροπή εκτίμησε ότι πρέπει να αξιολογηθεί ο αντίκτυπος όλων των μέτρων επιδοτήσεων που οι παραγωγοί πέστροφας στην Τουρκία ενδέχεται να έχουν λάβει (ή από τα οποία μπορεί να επωφεληθούν στο μέλλον), καθώς και το συνολικό επίπεδο της επιδότησης σε εθνικό επίπεδο. Επομένως, δεν εξέτασε τις συγκεκριμένες επιπτώσεις της αλλαγής της νομοθεσίας κατά την περίοδο της έρευνας για καθεμία από τις εταιρείες του δείγματος, αλλά αντιθέτως, προέβη σε αξιολόγηση σε συνολικό επίπεδο, ενώ επιβεβαιώνει τα συμπεράσματά της σε σχέση με τα στοιχεία που παρασχέθηκαν από το δείγμα παραγωγών-εξαγωγέων.
            
         
               (53)
            
            
               Μετά την κοινοποίηση, η Τουρκία και ο αιτών ισχυρίστηκαν ότι η Επιτροπή θα έπρεπε να είχε υπολογίσει εκ νέου περιθώρια επιδότησης για τις εταιρείες του δείγματος σε ατομική βάση. Η Επιτροπή διαφώνησε με το επιχείρημα αυτό. Ο αιτών ζήτησε να αξιολογηθεί εκ νέου η μείωση του επιπέδου των επιδοτήσεων σε όλους τους παραγωγούς πέστροφας στην Τουρκία μετά την τροποποίηση της νομοθεσίας το 2016. Λόγω της απουσίας μακροχρόνιας μεταβολής των συνθηκών σε εθνικό επίπεδο, η Επιτροπή έκρινε μη ενδεδειγμένο τον υπολογισμό των αντίστοιχων επιμέρους ποσοστών επιδότησης. Οι αλλαγές που πραγματοποιήθηκαν δεν φαίνεται να είναι επαρκείς για να αποδείξουν ότι το ποσό της επιδότησης μεταβλήθηκε σημαντικά και με διαρκή χαρακτήρα. Επιπλέον, η εξέταση του επιπέδου των επιδοτήσεων σε εθνικό επίπεδο, καθώς και τα εκτιμώμενα ποσά της επιδότησης το 2018 επιβεβαίωσαν το ίδιο συμπέρασμα.
            
         4.3.   Εξέλιξη των επιδοτήσεων που χορηγήθηκαν για την παραγωγή πέστροφας σε εθνικό επίπεδο
   
   4.3.1.   Επιδοτήσεις που χορηγήθηκαν στους παραγωγούς πέστροφας μεταξύ 2013 και 2016
   
   
               (54)
            
            
               Μεταξύ 2013 και 2016 τα ποσά των επιδοτήσεων που χορηγήθηκαν στους παραγωγούς πέστροφας ήταν τα ακόλουθα:
               
                  Πίνακας
               
               
                  Άμεσες επιδοτήσεις που χορηγήθηκαν στους παραγωγούς πέστροφας
               
               
                            
                        
                        
                           Έτος παραγωγής
                        
                     
                            
                        
                        
                           2013 (περίοδος αρχικής έρευνας)
                        
                        
                           2014
                        
                        
                           2015
                        
                        
                           2016
                        
                     
                           Ποσό της επιδότησης (TL)
                        
                        
                           62 992 720 
                        
                        
                           53 599 382 
                        
                        
                           50 093 952 
                        
                        
                           39 762 389 
                        
                     
                           
                              Δείκτης
                           
                        
                        
                           
                              100
                           
                        
                        
                           
                              85
                           
                        
                        
                           
                              80
                           
                        
                        
                           
                              63
                           
                        
                     
                           Όγκος παραγωγής (σε τόνους)
                        
                        
                           128 059 
                        
                        
                           112 345 
                        
                        
                           106 598 
                        
                        
                           104 356 
                        
                     
                           
                              Δείκτης
                           
                        
                        
                           
                              100
                           
                        
                        
                           
                              88
                           
                        
                        
                           
                              83
                           
                        
                        
                           
                              81
                           
                        
                     
                           
                              Πηγή: Πληροφορίες που παρασχέθηκαν από την Τουρκία
                        
                     
         
               (55)
            
            
               Μεταξύ 2013 και 2016 το συνολικό ποσό των επιδοτήσεων για την παραγωγή πέστροφας μειώθηκε κατά 37 %.
            
         
               (56)
            
            
               Η μεγαλύτερη μείωση (20 %) του ποσού των επιδοτήσεων σημειώθηκε μεταξύ 2013 και 2015, δηλαδή πριν από τη νομοθετική τροποποίηση που εισήχθη μέσω του διατάγματος του 2016. Η μείωση μεταξύ αυτών των ετών ήταν σύμφωνη με τη μείωση στην παραγωγή πέστροφας (17 %) κατά την ίδια περίοδο.
            
         
               (57)
            
            
               Η μείωση του ποσού των επιδοτήσεων μεταξύ 2015 και 2016 (πριν και μετά την αλλαγή) ήταν 20,6 %.
            
         4.3.2.   Επιδοτήσεις που χορηγήθηκαν από την Τουρκία το 2016
   
   
               (58)
            
            
               Το 2016 το συνολικό πραγματικό ποσό άμεσων επιδοτήσεων που χορηγήθηκαν στους παραγωγούς πέστροφας ανήλθαν σε 39 762 389 τουρκικές λίρες.
            
         4.3.3.   Επιδοτήσεις που χορηγήθηκαν από την Τουρκία το 2017
   
   
               (59)
            
            
               Η εφαρμογή όλων των μέτρων περί επιδοτήσεων των οποίων οι παραγωγοί πέστροφας μπόρεσαν να επωφεληθούν το 2017 δεν είχε ολοκληρωθεί ακόμη κατά το χρόνο της επαλήθευσης. Ως εκ τούτου, η Επιτροπή βάσισε τις προκαταρκτικές της διαπιστώσεις στον προϋπολογισμό των ποσών που προβλεπόταν να διατεθούν το 2017 για καθένα από τα μέτρα σε συνολικό επίπεδο.
            
         
               (60)
            
            
               Ο προϋπολογισμός που διατέθηκε για άμεσες επιδοτήσεις το 2017 ανήλθε σε 52 500 000 τουρκικές λίρες. Σύμφωνα με τις προκαταρκτικές πληροφορίες που παρασχέθηκαν από την Τουρκία κατά τον χρόνο της επαλήθευσης, επρόκειτο να δαπανηθεί το 90 % του προϋπολογισμού (47 250 000 τουρκικές λίρες).
            
         
               (61)
            
            
               Επιπλέον, ο ακόλουθος προϋπολογισμός είχε προγραμματιστεί για τα νέα μέτρα επιδότησης που θεσπίστηκαν το 2017:
               
                           —
                        
                        
                           Παραγωγή σε κλειστό σύστημα – 500 000 TL
                        
                     
                           —
                        
                        
                           Επισήμανση ιχθύων – 10 000 000 TL
                        
                     
                           —
                        
                        
                           Ορθές καλλιεργητικές πρακτικές – 2 000 000 TL
                        
                     
                           —
                        
                        
                           Παραγωγής πέστροφας άνω του 1 kg– 1 875 000 TL
                        
                     
         
               (62)
            
            
               Στον προϋπολογισμό για την παραγωγή σε κλειστό σύστημα, την επισήμανση ιχθύων και τις ορθές καλλιεργητικές αρχές περιλαμβάνονται επίσης επιδοτήσεις για την παραγωγή άλλων ειδών όπως τσιπούρα και λαβράκι. Με βάση τα στατιστικά στοιχεία που υπέβαλε η Τουρκία σχετικά με το σύνολο του όγκου παραγωγής υδατοκαλλιέργειας 2016, η παραγωγή πέστροφας εντός της επιλέξιμης ιχθυοπαραγωγής αντιπροσώπευε το 41,2 %.
            
         
               (63)
            
            
               Βάσει του προβλεπόμενου προϋπολογισμού, του δείκτη δαπανών 90 % και του γεγονότος ότι από ορισμένα από τα μέτρα επρόκειτο να επωφεληθεί η παραγωγή ειδών εκτός από πέστροφες, η Επιτροπή, κατά πρώτον, εκτίμησε ότι το συνολικό ποσό των επιδοτήσεων που χορηγήθηκαν στους παραγωγούς πέστροφας το 2017 θα μπορούσε να υπερβεί τα 50 εκατ. τουρκικές λίρες. Η εκτίμηση αυτή βασίστηκε στις πληροφορίες που παρασχέθηκαν από την Τουρκία, σύμφωνα με τις οποίες προβλεπόταν να δαπανηθεί το 90 % του προϋπολογισμού για τις άμεσες επιδοτήσεις. Επιπλέον, η Επιτροπή εφάρμοσε το ίδιο ποσοστό των δαπανών του προϋπολογισμού για να αξιολογήσει τα ποσά της επιδότησης των πρόσθετων μέτρων περί επιδοτήσεων που θεσπίστηκε το 2017 (βλέπε αιτιολογική σκέψη 61). Τέλος, για τις γραμμές του προϋπολογισμού συμπεριλαμβανομένων άλλων επιλέξιμων ειδών ιχθύων (δηλαδή επιδοτήσεις για παραγωγή σε κλειστό σύστημα, για πέστροφες άνω του 1 kg, επισήμανση ιχθύων και ορθές καλλιεργητικές πρακτικές), η Επιτροπή εφάρμοσε την αναλογία του 41,2 % που αντιπροσωπεύει την παραγωγή πέστροφας εντός της επιλέξιμης παραγωγής ιχθύων.
            
         
               (64)
            
            
               Μετά την κοινοποίηση, η Τουρκία και ο αιτών ισχυρίστηκαν ότι κανένας από τους Τούρκους παραγωγούς πέστροφας δεν επωφελήθηκε από την επιδότηση είτε για κλειστό σύστημα παραγωγής είτε για σήμανση ιχθύων το 2017 κυρίως λόγω των αρχικών επενδυτικών δαπανών και της αδυναμίας υλοποίησης των δύο μέτρων. Το μέγιστο όφελος για ορθές γεωργικές πρακτικές για το 2017 θα μπορούσε να είναι μόνο 592 250 τουρκικές λίρες και το 83 % του προβλεπόμενου προϋπολογισμού δαπανήθηκε πραγματικά, σε σύγκριση με το 90 % που είχε αρχικά εκτιμηθεί από τις τουρκικές αρχές.
            
         
               (65)
            
            
               Η Επιτροπή συμφώνησε κατόπιν τούτου να επανεξετάσει το συνολικό ποσό των επιδοτήσεων που χορηγήθηκαν στους παραγωγούς πέστροφας με βάση τα πραγματικά ποσά που ελήφθησαν από τους παραγωγούς πέστροφας το 2017. Με βάση αυτά τα νέα ποσά των μέτρων επιδοτήσεων, το συνολικό ποσό των επιδοτήσεων που χορηγήθηκαν στους παραγωγούς πέστροφας ήταν περίπου 48,5 εκατομμύρια τουρκικές λίρες το 2017.
            
         
               (66)
            
            
               Περαιτέρω, η Τουρκία υποστήριξε ότι το καθεστώς επιδοτήσεων για την πέστροφα άνω του 1 kg, δεν πρέπει να περιλαμβάνεται στον υπολογισμό του οφέλους για τους παραγωγούς πέστροφας. Σύμφωνα με τους υπολογισμούς της που παρουσιάστηκαν στην ακρόαση, το ποσό των επιδοτήσεων που χορηγήθηκαν στην παραγωγή του υπό εξέταση προϊόντος ανερχόταν σε περίπου 43 εκατ. το 2017.
            
         
               (67)
            
            
               Ωστόσο, η Επιτροπή παρατήρησε ότι το εν λόγω πρόγραμμα μπορεί να χορηγηθεί σε τρεις διαφορετικούς τύπους πέστροφας: (1) πέστροφα μεταξύ 1 και 1,2 kg (2) πέστροφα άνω του 1,2 kg που μπορεί να καταλήξει ως υπό εξέταση προϊόν μετά τη μεταποίηση και (3) την πέστροφα άνω του 1,2 kg που εξυπηρετεί διαφορετική αγορά από ό, τι το υπό εξέταση προϊόν. Ελλείψει ακριβών στοιχείων σχετικά με τη διάθεση του προϋπολογισμού της επιδότησης, η Επιτροπή δεν ήταν σε θέση να υπολογίσει το ακριβές ποσό για κάθε μία από τις τρεις κατηγορίες. Σε κάθε περίπτωση, ακόμη και αν υποτεθεί ότι το 100 % αυτής της επιδότησης θα διατεθεί μόνο στην τρίτη κατηγορία και, ως εκ τούτου, δεν θα έχει αντίκτυπο στο υπό εξέταση προϊόν, το γενικό συμπέρασμα δεν θα άλλαζε. Πράγματι, το ποσό των 43 εκατ. τουρκικών λιρών το 2017 θα εξακολουθούσε να αντιπροσωπεύει αύξηση κατά 4 εκατομμύρια τουρκικές λίρες σε σύγκριση με το 2016. Μια τέτοια αύξηση θα εξουδετέρωνε ένα σημαντικό μέρος του αντίκτυπου της μείωσης του 2016 που υποδεικνύεται από τον αιτούντα ως η αλλαγή που δικαιολογεί την επανεξέταση των μέτρων.
            
         4.3.4.   Συμπέρασμα
   
   
               (68)
            
            
               Μεταξύ της αρχικής περιόδου έρευνας (2013) και του 2016, οι επιδοτήσεις προς τους παραγωγούς πέστροφας μειώθηκαν κατά 37 %. Η μείωση των ποσών των επιδοτήσεων από το 2013 όχι μόνο είχε σχέση με τη νομοθετική αλλαγή του 2016 αλλά ήταν επίσης το αποτέλεσμα της συνολικής μείωσης στην παραγωγή πέστροφας [βλέπε πίνακα στην αιτιολογική σκέψη 54]. Μετά το 2016, το ύψος των επιδοτήσεων, προς τους παραγωγούς πέστροφας, αυξήθηκε εκ νέου.
            
         
               (69)
            
            
               Το 2017, το συνολικό ποσό των επιδοτήσεων προς τους παραγωγούς πέστροφας έφθασε ποσόν μεταξύ 43 και 48,5 εκατ. τουρκικών λιρών. Η Επιτροπή κατέληξε, ως εκ τούτου, στο συμπέρασμα ότι το ποσόν των επιδοτήσεων μετά το 2016 προσεγγίζει το ποσό που ίσχυε προ της νομοθετικής αλλαγής.
            
         
               (70)
            
            
               Ως εκ τούτου, η Επιτροπή κατέληξε στο συμπέρασμα ότι η μείωση των υφιστάμενων επιδοτήσεων μετά την τροποποίηση της νομοθεσίας το 2016, ήταν προσωρινή και ότι τα συνολικά ποσά της επιδότησης καθώς και το επίπεδο της ανά τόνο στήριξης της παραγωγής έχει αυξηθεί και πάλι από το 2016.
            
         4.4.   Διαρκής χαρακτήρας των αλλαγών
   
   
               (71)
            
            
               Με βάση τα συμπεράσματα τα οποία συνήχθησαν στο κεφάλαιο 4.3.4, η Επιτροπή κρατεί τη σημείωση ότι η μείωση της επιδότησης των παραγωγών πέστροφας το 2016 ήταν μόνο προσωρινή. Επίσης σημειώνει ότι καθώς οι προϋποθέσεις και τα ποσά των επιδοτήσεων εξετάζονταν από την Τουρκία σε ετήσια βάση οι θεσπισθείσες αλλαγές δεν μπορούσαν να θεωρηθούν ως διαρκούς χαρακτήρα, ιδίως διότι:
               
                           —
                        
                        
                           το ποσό της άμεσης επιδότησης ανά τόνο αυξήθηκε το 2017·
                        
                     
                           —
                        
                        
                           τέσσερις νέοι τύποι μέτρων επιδότησης θεσπίστηκαν το 2017·
                        
                     
                           —
                        
                        
                           και μια νέα επιδότηση για την καταπολέμηση ασθενειών των ιχθυδίων (νεαρών ψαριών) θεσπίστηκε το 2018.
                        
                     Επιπλέον, η Επιτροπή εκτίμησε ότι το σύνολο των επιδοτήσεων προς τους παραγωγούς πέστροφας μπορεί να φθάσει τα 56 εκατ. τουρκικές λίρες το 2018, ήτοι 6 εκατ. τουρκικές λίρες περισσότερες από το ποσόν του 2015, το οποίο είναι το έτος πριν τη νομοθετική αλλαγή (12).
            
         
               (72)
            
            
               Μετά την κοινοποίηση, η Τουρκία και ο αιτών ισχυρίστηκαν ότι η επιδότηση για την καταπολέμηση ασθενειών για τα ιχθύδια παραγωγής που θεσπίστηκε το 2018 δεν συνδέονταν με το υπό εξέταση προϊόν. Ωστόσο, δεν τεκμηρίωσαν τον ισχυρισμό τους. Κατά την άποψη της Επιτροπής, δεν υπήρχε ειδικός λόγος για τον οποίο η επιδότηση δεν θα σχετιζόταν με το υπό εξέταση προϊόν. Είναι εντυπωσιακό ότι ακόμη και το υπουργείο Γεωργίας παρουσίασε το νέο μέτρο επιδότησης ως επιδότηση των παραγωγών πέστροφας κατά τον έλεγχο. Ως εκ τούτου, η Επιτροπή απέρριψε τον ισχυρισμό αυτόν.
            
         
               (73)
            
            
               Μετά την κοινοποίηση, η Τουρκία και ο αιτών ισχυρίστηκαν επίσης ότι οι επιδοτήσεις για την κλειστή παραγωγή και την επισήμανση των ψαριών θα πρέπει να εξαιρεθούν από την αξιολόγηση, επειδή δεν χρησιμοποιήθηκαν το 2017, και επειδή η διαδικασία αυτή είναι δαπανηρή και ανέφικτο χρησιμοποιηθεί (βλέπε αιτιολογική σκέψη 64). Η Επιτροπή παρατήρησε σχετικά με το θέμα αυτό ότι το ποσό της επιδότησης για την επισήμανση των ψαριών ήταν 0,02 τουρκικές λίρες/τεμάχιο για παραγωγή έως και 250 τόνων το 2017, αλλά φαίνεται ότι θα αυξηθεί σε 0,03 τουρκικές λίρες/τεμάχιο το 2018 (13). Φαίνεται, επομένως, ότι η Τουρκία καθιστά τα μέτρα πιο ελκυστικά. Ως εκ τούτου, η Επιτροπή απέρριψε το επιχείρημα ότι τα εν λόγω νέα μέτρα επιδοτήσεων θα πρέπει να εξαιρεθούν από τις εκτιμήσεις των επιδοτήσεων για το 2018 και το εγγύς μέλλον.
            
         
               (74)
            
            
               Επιπλέον, σύμφωνα με τις πληροφορίες που έχει στη διάθεσή της η Επιτροπή, οι παραγωγοί πέστροφας, πρέπει να προβούν σε αρχικές επενδύσεις και/ή να υποβάλλονται σε ελέγχους προκειμένου να ευθυγραμμίσουν τις επιχειρηματικές πρακτικές τους με τα κριτήρια επιλεξιμότητας των νεοθεσπισθέντων μέτρων επιδοτήσεων. Ως εκ τούτου, ακόμη και αν ο προϋπολογισμός για τα μέτρα αυτά δεν δαπανάται κατά τα πρώτα έτη εφαρμογής του, είναι πιθανό ότι θα χρησιμοποιούνται σε μεγαλύτερο βαθμό τα επόμενα έτη αφού οι εταιρείες καταστήσουν τις δραστηριότητές τους επιλέξιμες για χρηματοδότηση.
            
         
               (75)
            
            
               Τέλος η Τουρκία και ο αιτών υποστήριξαν ότι η Επιτροπή θα έπρεπε να είχε λάβει υπόψη της την υποτίμηση της τουρκικής λίρας κατά 90 % τα τελευταία χρόνια. Κατά την άποψή τους, η υποτίμηση ήταν διαρκούς χαρακτήρα.
            
         
               (76)
            
            
               Η Επιτροπή διαφώνησε με το αίτημα. Η υποτίμηση της τουρκικής λίρας, που είναι ένα ελεύθερα μετατρέψιμο νόμισμα με κυμαινόμενη συναλλαγματική ισοτιμία, δεν μπορεί να καταλογιστεί στην Τουρκία. Επιπλέον, οι συναλλαγματικές ισοτιμίες μπορούν να ακολουθήσουν μια ορισμένη τάση κατά τη διάρκεια ορισμένης χρονικής περιόδου, αλλά μπορούν επίσης να ακολουθήσουν αντίστροφη τάση σε διαφορετική χρονική περίοδο. Τα αναγκαία στοιχεία της σταθερότητας και προβλεψιμότητας, ώστε να πρόκειται για μεταβολή των συνθηκών με διαρκή χαρακτήρα, συνεπώς, απουσιάζουν.
            
         4.5.   Συμπέρασμα
   
   
               (77)
            
            
               Λαμβανομένων υπόψη αυτών των εκτιμήσεων, η Επιτροπή σημειώνει ότι το σύστημα εφαρμογής των άμεσων επιδοτήσεων χαρακτηρίζεται από συνεχείς αλλαγές στη νομική βάση, στα κριτήρια επιλεξιμότητας και στα πραγματικά ποσά των επιδοτήσεων. Ακόμη και αν τα πραγματικά ποσά του 2018 αποκλίνουν από τις εκτιμήσεις της Επιτροπής, το σύστημα εφαρμογής των μέτρων κατά των επιδοτήσεων, βρίσκεται σε συνεχή μεταβολή, έτσι ώστε τέτοιες αλλαγές να μην μπορούν να θεωρηθούν ότι έχουν διαρκή χαρακτήρα.Στο πλαίσιο αυτό, η Επιτροπή σημειώνει επίσης ότι η μείωση της επιδότησης που καθορίστηκε μεταξύ 2013 και 2016 ήταν μόνο προσωρινού χαρακτήρα, καθώς τα ποσά της επιδότησης για το 2017 και το 2018 εκτιμήθηκαν ότι θα φθάσουν ένα συγκρίσιμο επίπεδο επιδότησης με το 2013. Κατά συνέπεια, και αντιθέτως προς τους ισχυρισμούς που προέβαλε ο αιτών, η Επιτροπή κατέληξε στο συμπέρασμα ότι η μείωση που είχε παρατηρηθεί το 2016 δεν θα μπορούσε να θεωρηθεί ότι έχει διαρκή χαρακτήρα.
            
         5.   ΠΕΡΑΤΩΣΗ ΤΗΣ ΜΕΡΙΚΗΣ ΕΝΔΙΑΜΕΣΗΣ ΕΠΑΝΕΞΕΤΑΣΗΣ
   
   
               (78)
            
            
               Με βάση τα συμπεράσματα στα οποία κατέληξε η Επιτροπή σχετικά με τις αλλαγές στην υλοποίηση των άμεσων επιδοτήσεων προς τους παραγωγούς πέστροφας στην Τουρκία καθώς και λόγω απουσίας του διαρκή χαρακτήρα των αλλαγών αυτών, η αίτηση μερικής ενδιάμεσης επανεξέτασης κρίθηκε αβάσιμη και η έρευνα στο πλαίσιο της μερικής ενδιάμεσης επανεξέτασης θα πρέπει, ως εκ τούτου, να περατωθεί.
            
         
               (79)
            
            
               Επομένως, τα ισχύοντα μέτρα, που επιβλήθηκαν με τον εκτελεστικό κανονισμό (ΕΕ) 2015/309, θα πρέπει να διατηρηθούν.
            
         
               (80)
            
            
               Σε όλα τα μέρη γνωστοποιήθηκαν τα ουσιώδη πραγματικά περιστατικά και το σκεπτικό βάσει των οποίων επρόκειτο να περατωθεί η έρευνα. Επίσης, τους δόθηκε χρόνος για να υποβάλουν παρατηρήσεις μετά την εν λόγω γνωστοποίηση. Οι παρατηρήσεις και τα σχόλια ελήφθησαν δεόντως υπόψη, εφόσον κρίθηκαν δικαιολογημένα.
            
         
               (81)
            
            
               Ο παρών κανονισμός είναι σύμφωνος με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (14),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η μερική ενδιάμεση επανεξέταση των αντισταθμιστικών μέτρων που εφαρμόζονται στις εισαγωγές ορισμένων ειδών ιριδίζουσας πέστροφας καταγωγής Τουρκίας, περατώνεται χωρίς τροποποίηση του ύψους των ισχυόντων αντισταθμιστικών μέτρων.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Ιουνίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  Κανονισμός (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 55).
   
      (2)  Εκτελεστικός κανονισμός (ΕΕ) 2015/309 της Επιτροπής, της 26ης Φεβρουαρίου 2015, για την επιβολή οριστικού αντισταθμιστικού δασμού και την οριστική είσπραξη του προσωρινού δασμού που επιβλήθηκε στις εισαγωγές ορισμένων ειδών ιριδίζουσας πέστροφας καταγωγής Τουρκίας (ΕΕ L 56 της 27.2.2015, σ. 12.)
   
      (3)  Ανακοίνωση για την έναρξη μερικής ενδιάμεσης επανεξέτασης των αντισταθμιστικών μέτρων που εφαρμόζονται στις εισαγωγές ορισμένων ειδών ιριδίζουσας πέστροφας καταγωγής Τουρκίας (ΕΕ C 234 της 20.7.2017, σ. 6.).
   
      (4)  Το μέγεθος των εξαγωγών ομίλου Sagun στην Ένωση κατά την ΠΕΕ αντιπροσώπευε περίπου το ένα τρίτο των εξαγωγών του ομίλου KLC στην Ένωση.
   
      (5)  Εκτελεστικός κανονισμός (ΕΕ) αριθ. 1195/2014 της Επιτροπής, της 29ης Οκτωβρίου 2014, για την επιβολή προσωρινού αντισταθμιστικού δασμού στις εισαγωγές ορισμένων ειδών ιριδίζουσας πέστροφας καταγωγής Τουρκίας (ΕΕ L 319 της 6.11.2014, σ. 1).
   
      (6)  Τουρκικό Διάταγμα αριθ. 2016/8791 περί γεωργικών επιδοτήσεων του 2016, της 25ης Απριλίου 2016 (με αναδρομική ισχύ από την 1η Ιανουαρίου 2016).
   
      (7)  Η Ανακοίνωση με τίτλο «Ανακοίνωση περί στήριξης της υδατοκαλλιέργειας» με αριθμό 2016/33 σχετικά με την εφαρμογή του διατάγματος αριθ. 2016/8791 δημοσιεύθηκε στην Επίσημη Εφημερίδα στις 3 Αυγούστου 2016.
   
      (8)  Κατά την επαλήθευση οι τουρκικές αρχές ανέφεραν ότι το 30 % της παραγωγής πέστροφας ήταν παραγωγή από την ενδοχώρα και το 70 % από ταμιευτήρες φραγμάτων ή τη θάλασσα. Η πληροφορία αυτή διορθώθηκε μετά την κοινοποίηση.
   
      (9)  «Ένα πλήρως ελεγχόμενο σύστημα υδατοκαλλιέργειας με βάση την αρχή της επαναχρησιμοποίησης στο σύστημα καλλιέργειας, αφού υποβληθεί σε ορισμένες κατεργασίες, όπως η απομάκρυνση του νερού που χρησιμοποιείται κατά την παραγωγή και την εξάλειψη των απεκκρίσεων και των υπολειμμάτων τροφής με τη χρήση σειράς μηχανικών και βιολογικών μέσων, ο εμπλουτισμός με οξυγόνο όσον αφορά την ποιότητα και τη χημική δομή, η εξάτμιση του διοξειδίου του άνθρακα, η επεξεργασία με όζον και/ή υπεριώδης ακτινοβολία και η δυνατότητα χρήσης λιγότερου νερού και η εξασφάλιση παραγωγής υψηλότερης από τον όγκο της μονάδας, η καλύτερη ανάπτυξη και η δυνατότητα μεγαλύτερης ωφέλειας από την τροφή και η διάθεση ελευθερίας στον χώρο και στο είδος, καθώς και η δυνατότητα παραγωγής προϊόντος με λιγότερες περιβαλλοντικές επιπτώσεις». (Ανακοίνωση του υπουργείου Επισιτισμού και Γεωργίας αριθ. 2016/33, άρθρο 4 ç).
   
      (10)  Τουρκικό Διάταγμα αριθ. 2017/10465 περί αγροτικών επιδοτήσεων κατά το 2017, της 5ης Ιουνίου 2017 (με αναδρομική ισχύ από την 1η Ιανουαρίου 2017).
   
      (11)  Η Ανακοίνωση με τίτλο «Ανακοίνωση για τη στήριξη της υδατοκαλλιέργειας» με αριθμό 2017/38, σχετικά με την εφαρμογή του διατάγματος αριθ. 2017/10465 δημοσιεύθηκε στην Επίσημη Εφημερίδα στις 14 Οκτωβρίου 2017.
   
      (12)  Η εκτίμηση πραγματοποιήθηκε με βάση τον όγκο της παραγωγής του 2017 με την εφαρμογή ποσοστού δαπάνης 83 % του 2017. Για μέτρα που είχαν προβλεφθεί προς όφελος άλλων ειδών, η Επιτροπή εφάρμοσε ποσοστό 43,6 %, το οποίο αντιπροσωπεύει το μερίδιο της παραγωγής πέστροφας εντός των επιλέξιμων ειδών.
   
      (13)  Τουρκικό Διάταγμα αριθ. 2018/11460 περί γεωργικών επιδοτήσεων του 2018, της 21ης Φεβρουαρίου 2018 (με αναδρομική ισχύ από την 1η Ιανουαρίου 2018).
   
      (14)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 21).